ไฟแนนซ์ทูเดย์
โดย...ภูคา
7 ต.ค. 2559

โดย...ภูคา
ช่วงนี้ ธ.ก.ส.กำลังฟิตเรื่องประกันขนานใหญ่ เพราะได้รับไฟเขียวให้ทำได้ทั้งประกันวินาศภัย ประกันภัยพืชผล และประกันชีวิต โดยประกันชีวิตจะเป็นรูปแบบของเงินฝากสงเคราะห์ชีวิต จึงเร่งส่งเจ้าหน้าที่สาขาทั่วประเทศมาอบรมการเป็นตัวแทนประกันอย่างน้อยๆ สาขาหนึ่งต้องมี 2-3 คน ตามคำแนะนำจาก คปภ.ที่ให้เพิ่มเรื่องการเป็นนายหน้าประกัน จะได้แนะนำให้ความรู้ลูกค้าได้อย่างมั่นใจ
สมศักดิ์ กังธีระวัฒน์ รองผู้จัดการ ธ.ก.ส. ฝากย้ำว่า แม้ ธ.ก.ส.จะรุกเรื่องการทำประกัน แต่จะไม่ปล่อยสินเชื่อพ่วงทำประกันอย่างแน่นอน ขอให้ลูกค้าสบายใจได้
กฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) บอกเลยว่า ไม่กลัวว่ากระแสพิโกไฟแนนซ์ จะไม่แรง แม้จะมีคนมาขอตั้งบริษัทน้อย ก็ไม่ถือว่าผิดจากเป้าหมายที่ตั้งไว้ และการทำพิโกไฟแนนซ์เพราะต้องการส่งสัญญาณให้เกิดการแข่งขัน บีบให้เจ้าหนี้นอกระบบช่วยลดดอกเบี้ยลง เพราะถ้ายังไม่ลดดอกเบี้ยก็จะเอากฎหมายใหม่ที่มีโทษแรงกว่าเข้าจัดการ ส่วนนาโนไฟแนนซ์ แม้ดูจะปล่อยกู้ได้น้อย แต่ก็ภูมิใจที่ช่วยคน 4 หมื่นคนที่เข้าโครงการนี้ได้